Anjana Mishra identifies Biban in TI parade ୨୨ ବର୍ଷ ପରେ ନୂଆ ଫର୍ଦ୍ଦଃ ଜେଲରେ TI ପରେଡ଼ରେ ଦୁଷ୍କର୍ମକାରୀ ବିବନ ବିଶ୍ୱାଳକୁ ଚିହ୍ନିଲେ ଅଞ୍ଜନା ମିଶ୍ର- News18 Odia\n୨୨ ବର୍ଷ ପରେ ନୂଆ ଫର୍ଦ୍ଦଃ ଜେଲରେ TI ପରେଡ଼ରେ ଦୁଷ୍କର୍ମକାରୀ ବିବନ ବିଶ୍ୱାଳକୁ ଚିହ୍ନିଲେ ଅଞ୍ଜନା ମିଶ୍ର\nବିବନ ବିଶ୍ୱାଳ ଭଳି ତାକୁ ମିଶାଇ ମୋ'ଟ ୧୨ ଜଣଙ୍କୁ ଠିଆ କରାଯାଇଥିଲା ଜେଲର ଏକ କୋଠରୀରେ । ଏକ ଲମ୍ବା ଲାଇନରେ ଠିଆ ହୋଇଥିଲେ ସେମାନେ । ଗଣଦୁଷ୍କର୍ମକୁ ୨୨ ବର୍ଷ ବିତିଯାଇଥିବାରୁ ଜଣ ଜଣ କରି ପ୍ରତି ବ୍ୟକ୍ତିକୁ ନିରେଖି ଦେଖିଥିଲେ ଅଞ୍ଜନା ।\nଟି.ଆଇ. ପରେଡ଼ ପରେ ଜେଲରୁ ବାହାରକୁ ଆସୁଛନ୍ତି ଅଞ୍ଜନା ମିଶ୍ର\nଭୁବନେଶ୍ୱରଃ ବହୁଚର୍ଚ୍ଚିତ ଅଞ୍ଜନା ମିଶ୍ର ଗଣଦୁଷ୍କର୍ମ ମାମଲାରେ ୨୨ ବର୍ଷ ପରେ ଏକ ଗୁରୁତ୍ୱପୂର୍ଣ୍ଣ ଘଟଣା ଘଟିଛି । ସ୍ୱତନ୍ତ୍ର ସିବିଆଇ କୋର୍ଟ ନିକଟରେ ଗିରଫ ହୋଇଥିବା ତୃତୀୟ ଅଭିଯୁକ୍ତ ବିବନ ବିଶ୍ୱାଳର ଟି.ଆଇ. ପରେଡ଼କୁ ଅନୁମତି ଦେବା ପରେ ବୁଧବାର ଦିନ ଝାରପଡା ଜେଲରେ ଆୟୋଜିତ ହୋଇଥିବା ଚିହ୍ନଟ ପ୍ରକ୍ରିୟାରେ ବିବନକୁ ଚିହ୍ନିବାରେ ସଫଳ ହୋଇଛନ୍ତି ଅଞ୍ଜନା ।\nବିବନ ବିଶ୍ୱାଳ ଭଳି ମୋଟ ୧୨ ଜଣଙ୍କୁ ଠିଆ କରାଯାଇଥିଲା ଜେଲର ଏକ କୋଠରୀରେ । ଏକ ଲମ୍ବା ଲାଇନରେ ଠିଆ ହୋଇଥିଲେ ସେମାନେ । ଅଞ୍ଜନାଙ୍କ ପାଖରେ ଥିଲେ ଜେଲ୍ ଡ଼ିଆଇଜି, ଜେଲ ଅଧୀକ୍ଷକ ଓ ମାଜିଷ୍ଟ୍ରେଟ୍ । ଅପରାହ୍ଣ ୪ଟାରେ ଆରମ୍ଭ ହୋଇଥିଲା ଟି.ଆଇ. ପରେଡ଼ । ଗଣ ଦୁଷ୍କର୍ମ ଘଟଣାକୁ ଦୀର୍ଘ ୨୨ ବର୍ଷ ବିତିଯାଇଥିବାରୁ ଜଣ ଜଣ କରି ପ୍ରତି ବ୍ୟକ୍ତିକୁ ନିରେଖି ଦେଖିଥିଲେ ଅଞ୍ଜନା ।\nପ୍ରାୟ ଅଧଘଣ୍ଟା ଧରି ଚାଲିଥିବା ଏହି ପରେଡ଼ରେ ପ୍ରଥମେ ଅଞ୍ଜନାଙ୍କୁ ଟିକିଏ ଅସୁବିଧା ହୋଇଥିଲା । ବିବନ ସମେତ ଠିଆ ହୋଇଥିବା ୧୨ ଜଣଙ୍କ ଉଚ୍ଚତା ଥିଲା ସମାନ । ସେମାନଙ୍କ ଚେହେରା ବି ପ୍ରାୟ ଏକା ଭଳି ଥିଲା । ତା' ଭିତରେ ଜଣ ଜଣ କରି ସମସ୍ତଙ୍କୁ ଚିହ୍ନଟ କରିବାର ପ୍ରୟାସ ଅଞ୍ଜନାଙ୍କ ପାଇଁ ପ୍ରଥମେ କଷ୍ଟକର ହୋଇପଡି଼ଥିଲା । ଡ୍ରାଇଭର ନୀଳକଣ୍ଠ ଅଡ଼ୁଆରେ ପଡି଼ଯାଇଥିଲା । ହେଲେ ପୁରୁଣା ଘଟଣାକୁ ମନେ ପକାଇବା ସହ ଅଞ୍ଜନା ବିବନକୁ ଚିହ୍ନିବାରେ ସଫଳ ହୋଇଥିଲେ ।\nଟି.ଆଇ. ପରେଡ଼ରେ ଅଞ୍ଜନାଙ୍କ ପାଖରେ ଥିଲେ ଜେଲ୍ ଡ଼ିଆଇଜି, ଜେଲ ଅଧୀକ୍ଷକ ଓ ମାଜିଷ୍ଟ୍ରେଟ୍ ।\n୧୯୯୯ ମସିହା ଜାନୁଆରୀ ୯ ତାରିଖରେ ଭୁବନେଶ୍ୱର-ବାରଙ୍ଗ ରାସ୍ତାରେ ଅଞ୍ଜନା ମିଶ୍ରଙ୍କ ସହ ହୋଇଥିବା ଗଣଦୁଷ୍କର୍ମ ଘଟଣା ରାଜ୍ୟରେ ହଇଚର ସୃଷ୍ଟି କରିଥିଲା । ମାମଲାରେ ସିବିଆଇ ତଦନ୍ତ ପାଇଁ ନିର୍ଦ୍ଦେଶ ଦେଇଥିଲେ ହାଇ କୋର୍ଟ । ଏପରିକି ଘଟଣା ପାଇଁ ପଦରୁ ଇସ୍ତଫା ଦେଇଥିଲେ ତତ୍କାଳୀନ ମୁଖ୍ୟ ମନ୍ତ୍ରୀ ଜାନକୀ ବଲ୍ଲଭ ପଟ୍ଟନାୟକ । ହେଲେ ଘଟଣାର ମୁଖ୍ୟ ଅଭିଯୁକ୍ତ ବିବନ ବିଶ୍ୱାଳକୁ ଧରିପାରି ନ ଥିଲା ସିବିଆଇ ।\nଏହି ମାମଲାରେ ଅନ୍ୟ ଦୁଇ ଅଭିଯୁକ୍ତ ପଦିଆ ସାହୁ ଓ ଟୁନିଆକୁ ଆଜୀବନ କାରାଦଣ୍ଡ ହୋଇସାରିଛି । ହେଲେ ମୁଖ୍ୟ ଅଭିଯୁକ୍ତ ବିବନ ବିଶ୍ବାଳକୁ ଘଟଣାର ୨୨ ବର୍ଷ ପରେ ମୁମ୍ବାଇର ଆମ୍ବିଭାଲିରୁ ଗିରଫ କରିଥିଲା କମିଶନରେଟ ପୋଲିସ । ସିବିଆଇ ଯାହା କରିପାରି ନ ଥିଲା ତାହା କରିଦେଖାଇଥିଲା କମିଶନରେଟ ପୋଲିସ ।\nବହୁତ ଚାଲାକ୍ ଥିଲା ବିବନ । ନିଜର ପରିଚୟ ବଦଳାଇ କଟକ ନରଣପୁରର ଜଳନ୍ଧର ସ୍ବାଇଁ ନାଁରେ ମହାରାଷ୍ଟ୍ରରେ ରହୁଥିଲା ଓ ପାଇପ କର୍ମଚାରୀ ଭାବେ କାମ କରୁଥିଲା । ଯେଉଁ କମ୍ପାନୀରେ ୨୦୦୭ରୁ ସେ କାମ କରୁଥିଲା ସେଇଠି ୨୦୧୧ରେ ସେ ହୋଇଥିଲା ସ୍ଥାୟୀ କର୍ମଚାରୀ । ନିଜ ବ୍ୟାଙ୍କ ଆକାଉଣ୍ଟ ଓ ଆଧାର କାର୍ଡରେ ସେ ନିଜ ନାଁ ବଦଳାଇ କରିଦେଇଥିଲା ଜଳନ୍ଧର ସ୍ବାଇଁ । ଅତି ପାଇଁ ସବୁ ପ୍ରକାର ଜାଲ୍ ପ୍ରମାଣ ପତ୍ର ଯୋଗାଡ଼ କରିଥିଲା ବିବନ ।\nଅନ୍ୟ ଲୋକଙ୍କ ସହାୟତାରେ ବିବନ ନିଜ ପରିବାର ସହ ଯୋଗାଯୋଗରେ ଥିଲା ବୋଲି ପୋଲିସ କହିଛି । ସେହି ଅନ୍ୟ ଲୋକକୁ ଖୋଜି ଖୋଜି ମହାରାଷ୍ଟ୍ରରେ ତା' ପାଖରେ ପହଞ୍ଚିଥିଲା ପୋଲିସ । ବିବନକୁ ଧରିବା ପାଇଁ ମାତ୍ର ତିନି ମାସ ତଳେ ଆରମ୍ଭ ହୋଇଥିବା ଅପରେସେନ୍ 'ସାଇଲେଣ୍ଟ ଭାଇପର' ବା 'ନୀରବ ବୋଡ଼ା ସାପ'ରେ କାମ କରୁଥିଲା କଟକ କମିଶନରେଟ୍ ପୋଲିସର ଚାରି ଜଣିଆ ଟିମ୍ । କଟକ ପୋଲିସ ମହାରାଷ୍ଟ୍ର ପୋଲିସ ସହାୟତାରେ ବିବନକୁ ଲୋନାୱାଲାର ଆମ୍ବିଭାଲିରୁ ଗିରଫ କରିଥିଲା ।\nଭୁବନେଶ୍ବର-ବାରଙ୍ଗ ରାସ୍ତାର ବେଲଗଛିଆ ନିକଟରେ ଘଟିଥିଲା ସେହି ଲୋମହର୍ଷଣକାରୀ ଗଣଦୁଷ୍କର୍ମ । ଘଟଣାଟି ସମଗ୍ର ଦେଶରେ ଚର୍ଚ୍ଚାର ବିଷୟ ପାଲଟିଥିଲା । ମାମଲାରେ ରାଜନୈତିକ ତାତି ଏତେ ବଢ଼ିଥିଲା ଯେ ତତ୍କାଳୀନ ମୁଖ୍ୟ ମନ୍ତ୍ରୀ ଜାନକୀ ବଲ୍ଲଭ ପଟ୍ଟନାୟକଙ୍କୁ ଇସ୍ତଫା ଦେବାକୁ ପଡ଼ିଥିଲା ।
